**Nagyveleg Község Polgármestere**

**8065 Nagyveleg, Móri utca 2/A.**

**Tel: 22/409-601**

**e-mail: pm.nagyveleg@morterseg.hu**

ELŐTERJESZTÉS

**a településkép védelméről szóló önkormányzati rendelettel kapcsolatos tájékoztatóról**

**Jogszabályi háttér:** A településkép védelméről szóló 13/2017. (XII.13.) önkormányzati rendelet, a településkép védelméről szóló [2016. évi LXXIV. törvény](https://njt.hu/jogszabaly/2016-74-00-00#SZ12@BE2).

**Előterjesztés készítette:** Fidrich Tamásné jegyző

**Előterjesztést ellenőrizte**: Fidrich Tamásné jegyző

**Az előterjesztést tárgyalja**: Képviselő-testület

**Döntéshozatal formája:** nyilvános ülés

**Döntéshozatal módja**: egyszerű többség, határozat

**Tisztelt Képviselő-testület!**

Nagyveleg Község Önkormányzat Képviselő-testülete a településkép védelméről szóló 2016. évi LXXIV. törvény (a továbbiakban: törvény) felhatalmazása alapján 2017-ben megalkotta a településkép védelméről szóló 13/2017. (XII.13.) önkormányzati rendeletét (a továbbiakban: rendelet), mely 2018. január 1. nappal lépett hatályba.

A törvény megalkotásának célja volt, hogy a hazai települések sajátos településképét védje olyan módon, hogy felhatalmazza a helyi önkormányzatokat a saját településük településképének védelmére, mely a település jellegzetes, értékes, illetve hagyományt őrző építészeti arculatának és szerkezetének – az építészeti, táji érték és az örökségvédelem figyelembevételével – megőrzését, kialakítását jelenti.

A helyi rendelet közösségünk védelme érdekében született, hiszen nem csak védi a településképet, hanem védi a közösség, ezzel párhuzamosan az itt élők, azok egyéni érdekeit is, hiszen óvja településünk épített és természeti környezetét a lakók érdekében.

Rendeletünk a műszaki berendezések elhelyezésére vonatkozó szabályokat is tartalmazza, melyek betartása mindannyiunk számára fontos és kötelező jelleggel bír. A klímaberendezésekkel kapcsolatos szabályok alkalmazásával kapcsolatosan felmerültek mind a lakosság, mind a képviselő-testület részéről kérdések, ezért a helyzet tisztázása érdekében felkértem Ertl Antal főépítész urat, hogy képviselő-testületi ülés keretében személyesen nyújtson tájékoztatást erre vonatkozóan.

Kérem a Tisztelt Képviselő-testületet, hogy a javaslatot tárgyalja meg és hozza meg döntését.

Ennek megfelelően az alábbi határozat tervezeteket terjesztem a Tisztelt Képviselő-testület elé.

**Kosárszki József s. k.**

polgármester

**„A” változat**

HATÁROZAT TERVEZET

**a településkép védelméről szóló önkormányzati rendelettel kapcsolatos tájékoztatóról**

Nagyveleg Község Önkormányzat Képviselő-testülete a főépítésznek a településkép védelméről szóló 13/2017. (XII.13.) önkormányzati rendelettel (a továbbiakban: rendelet) kapcsolatos tájékoztatóját tudomásul vette, melynek alapján úgy döntött, hogy a rendeletet nem kívánja módosítani.

**„B” változat**

HATÁROZAT TERVEZET

**a településkép védelméről szóló önkormányzati rendelet felülvizsgálatáról**

Nagyveleg Község Önkormányzat Képviselő-testülete a főépítésznek a településkép védelméről szóló 13/2017. (XII.13.) önkormányzati rendelettel (a továbbiakban: rendelet) kapcsolatos tájékoztatóját tudomásul vette, melynek alapján előzetesen úgy döntött, hogy a rendeletet felülvizsgálja.

A képviselő-testület felkéri a jegyzőt, hogy a rendelet felülvizsgálatára vonatkozó javaslatot – a főépítész bevonásával – készítse elő, továbbá felkéri a polgármestert, hogy azt terjessze be döntésre a képviselő-testület elé.

Felelős: Kosárszki József polgármester

Fidrich Tamásné jegyző

Határidő: értelem szerint